Δεν θα είναι τελικά υποψήφιος με τη Νέα Δημοκρατία στην Α΄ Αθηνών στις εθνικές εκλογές ο δημοσιογράφος Κωνσταντίνος Μπογδάνος, σύμφωνα με ασφαλείς πληροφορίες του News 24/7.

ADVERTISING

Η οριστική απόφαση ελήφθη την περασμένη Παρασκευή και αφορμή στάθηκε η τελευταία απρέπεια του δημοσιογράφου, ο οποίος όταν οπαδός της Χρυσής Αυγής σχολίασε ανάρτηση του στο twitter για την ΕΡΤ ζητώντας ούτε λίγο ούτε πολύ τανκς στο ραδιομέγαρο, απάντησε “Ψηφίστε σωστά και το έχουμε”.



Όμως ο κ.Μπογδάνος, την υποψηφιότητα του οποίου προωθούσε βασικά ο αντιπρόεδρος της ΝΔ Άδωνις Γεωργιάδης, είχε εδώ και πολύ καιρό προκαλέσει δυσαρέσκεια σε μεγάλο κομμάτι της ΝΔ και στο Μοσχάτο, το οποίο δεν ήταν ούτως ή άλλως εξαρχής ιδιαίτερα ένθερμο για την ένταξη του στις γαλάζιες λίστες.

Μετά το θόρυβο που είχε προκαλέσει ο διάλογος του δημοσιογράφου στο twitter με το χρήστη, ο οποιος στο προφίλ του είχε τη σβάστικα, ο κ.Μπογδάνος είχε προσπαθήσει να δικαιολογηθεί με το επιχείρημα ότι απλώς συνέστησε σε έναν χρυσαυγίτη να ψηφίσει ΝΔ.

“Οι μαδουροφασίστες της πολιτικής ορθότητας θίχτηκαν που είπα σε ΧΑυγίτη να ψηφίσει ΝΔ για να πάψει η ασυδοσία της ΕΡΤ. Λογικό. Θέλουν τους δεξιούς κάτω από την φτερούγα των φίλων τους, των νεοναζί, να ψηφίζουν ΟΧΙ και Θάνου. Χτυπηθείτε όσο θέλετε, αλλά αυτά που ξέρατε ξεχάστε τα” έγραψε στο twitter ο δημοσιογράφος, λησμονώντας βεβαίως ότι δεν είχε απλώς καλέσει έναν πολίτη να ψηφίσει ΝΔ αλλά είχε συμφωνήσει ουσιαστικά με σχόλιο για εισβολή με τανκς στο ραδιομέγαρο. Στη συνέχεια και ενώ οι αντιδράσεις και τα επικριτικά δημοσιεύματα πλήθαιναν, ο κ.Μπογδάνος επιχείρησε να παρουσιάσει τις εναντίον του επιθέσεις ως υποκινούμενες από το ΣΥΡΙΖΑ.



Στην πραγματικότητα τόσο ο ακραίος πολιτικός του λόγος όσο και η υπεροπτική συμπεριφορά τόσο του ιδίου όσο και του κ.Γεωργιάδη που θεωρούσαν την υποψηφιότητα του δεδομένη (και αυτό ενώ στη ΝΔ βάσει καταστατικού τον πρώτο και τελευταίο λόγο στα ψηφοδέλτια έχει ο πρόεδρος του κόμματος, Κυριάκος Μητσοτάκης) είχαν ήδη προκαλέσει έντονη ενόχληση σε γαλάζια στελέχη και στην ηγεσία του κόμματος.



Στην κοπή της πίτας της ΝΔ του 3ου δημοτικού διαμερίσματος για παράδειγμα, είχε ανακοινωθεί ως υποψήφιος προς μεγάλη δυσαρέσκεια άλλων ενδιαφερόμενων και είχε βγάλει ένα λόγο που πολλοί εκ των παρευρισκόμενων χαρακτήρισαν σχεδόν φασιστικό, λέγοντας μάλιστα χαρακτηριστικά ότι τους θύμισε ομιλίες του Ηλία Κασιδιάρη της ΧΑ. Χθες πάντως στο 4ο δημοτικό διαμέρισμα στην κοπή της πίτας δεν ανακοινώθηκε ως υποψήφιος, αλλά απλώς ως δημοσιογράφος.



Την ενόχληση του Μοσχάτου είχε προκαλέσει και το γεγονός ότι μοίραζε παραπολιτικά πως θα είναι υποψήφιος και μάλιστα ότι ανοίγει ήδη πολιτικό γραφείο χωρίς να έχει ανακοινωθεί. Αλλά και το γεγονός ότι ο κ.Γεωργιάδης κατά την κοπή της δικής του πίτας την προηγούμενη Κυριακή τον είχε αναφέρει ως υποψήφιο της ΝΔ στην Α΄Αθήνας παρακάμπτοντας εντελώς την κομματική ιεραρχία και διαδικασία.



Ο κ.Γεωργιάδης προωθούσε με φανατισμό την υποψηφιότητα Μπογδάνου στην Α΄Αθήνας, όπου θα είναι επίσης υποψήφιος ο στενός φίλος του Θάνος Πλεύρης. Όχι μόνο στο πλαισιο της προσπάθειας του να εντάξει στις λίστες της ΝΔ και να εκλέξει στην επόμενη Βουλή όσο περισσότερα πρόσωπα της δικής του επιρροής. Αλλά και γιατί ο κ.Πλεύρης λόγω της υποψηφιότητας του πατρός του στο δήμο Αθηναίων, αποφεύγει να βγαίνει δημόσια τόσο ακραία δεξιά και ο αντιπρόεδρος φέρεται να ήθελε να δώσει αυτό το ρόλο στο δημοσιογράφο.

Η ΝΔ σημειωτέον ότι εκτιμάται πως θα εκλέξει έξι βουλευτές στην Α΄ Αθήνας, όπου θα είναι υποψήφιοι βεβαίως οι νυν βουλευτές Βασίλης Κικίλιας, Όλγα Κεφαλογιάννη, Νικήτας Κακλαμάνης (η Ντόρα Μπακογιάννη υπενθυμίζεται ότι θα πολιτευτεί στα Χανιά), ο βουλευτής Επικρατείας Θόδωρος Φορτσάκης και ο σύμβουλος του προέδρου της ΝΔ, καθηγητής της Παντείου Αγγελος Συρίγος (που έχουν ήδη ανακοινωθεί και επίσημα), οι πρώην βουλευτές Φωτεινή Πιπιλή και Θάνος Πλεύρης, ο πρώην εκπρόσωπος του Ποταμιού Δημήτρης Τσιόδρας.



Επίσης σύμφωνα με πληροφορίες θα είναι υποψήφιοι η δικηγόρος προερχόμενη από το Μητρώο Στελεχών Σοφία Νικολάου, ο οικονομολόγος Αλέξανδρος Μωραϊτάκης, η πρόεδρος του Αθήνα 9,84 και στέλεχος της Δράσης Μελίνα Δασκαλάκη, ο προερχόμενος επίσης από το Μητρώο Στελεχών οικονομολόγος Θανάσης Πηλιούνης και ο δικηγόρος και “αβραμοπουλικός” Δημήτρης Ιατρίδης.